KOMISIJAS ZIŅOJUMS PADOMEI UN EIROPAS PARLAMENTAM Augstplūsmas kodolreaktora ekspluatācija 2011. gadā /* COM/2013/0489 final */





KOMISIJAS ZIŅOJUMS PADOMEI UN EIROPAS PARLAMENTAM Augstplūsmas kodolreaktora ekspluatācija 2011. gadā Padome 2009. gada 25. maijā pieņēma trīs gadu (2009–2011) papildu pētniecības programmu, kas Kopīgajam pētniecības centram (JRC) jāīsteno attiecībā uz Petenā (Nīderlande) izvietotā augstplūsmas kodolreaktora (HFR) darbību. Padomes lēmuma 4. pantā noteikts, ka Komisijai ik gadu jāiesniedz Eiropas Parlamentam un Padomei ziņojums par papildu pētniecības programmas īstenošanu. Šis ziņojums par HFR darbību 2011. gadā ir trešais un pēdējais no trim gada ziņojumiem, ar kuriem ir aptverta visa papildu pētniecības programma. Reaktors darbojas kopš 1961. gada, un pēc tam, kad 1984. gadā tam tika nomainīts korpuss un 2010. gadā tika veikti apjomīgi dzesēšanas sistēmas daļas (Bottom Plug Liners – BPL) remontdarbi, tas nodrošina iespējas veikt apstarošanu dažādās vietās (reaktora serde, atstarotāju zona un reaktora baseins). Papildu pētniecības programmas galvenie mērķi ir šādi: (1) nodrošināt augstplūsmas reaktora drošu un stabilu ekspluatāciju, lai garantētu neitronu plūsmas pieejamību eksperimentālām vajadzībām; (2) nodrošināt, ka pētniecības institūti var efektīvi izmantot HFR plašā disciplīnu diapazonā, proti, Eiropai svarīgu kodolreaktoru degvielu un materiālu drošības uzlabošanā, veselības aizsardzībā, tostarp medicīniskajā pētniecībā nepieciešamo medicīnas izotopu izstrādāšanā, kodolsintēzē, fundamentālajā pētniecībā un apmācībā, kā arī atkritumu apsaimniekošanā. HFR darbojas kā mācību iekārta doktorantūras un pēcdoktorantūras studiju stipendiātiem, ļaujot viņiem veikt pētījumus savu valstu vai Eiropas programmu satvarā. Reaktoru izmanto arī radioizotopu komerciālai ražošanai. 2011. gadā drošas ekspluatācijas un pētniecības mērķi ir izpildīti šādi. 1. HFR droša ekspluatācija Iekārtas īpašnieks ir Eiropas Atomenerģijas kopiena (Euratom) (noma uz 99 gadiem), un iekārtas un budžeta pārvaldnieks ir JRC. HFR reaktoru ekspluatē NRG (Kodolpētniecības un konsultatīvā grupa), kas to darbina, uztur un pārvalda ar reaktora izmantošanu saistītās komercdarbības[1]. Darbības licenci tai ir piešķīris Nīderlandes valsts regulators KFD (Kernfysische Dienst). Tāpat kā uz kodolspēkstacijām, arī uz HFR attiecas tiesību aktos noteikta prasība reizi 10 gados veikt drošības pārbaudes, kuras īsteno NRG. 2011. gada aprīlī Starptautiskā Atomenerģijas aģentūra (SAEA) HFR veica neatkarīgu integrētu pētniecības reaktora drošības novērtējumu (INSARR). Minētajā novērtējumā secināts, ka ir ievēroti visi ieteikumi/ierosinājumi, kas izriet no drošības pārbaudes saistībā ar BPL remontdarbiem 2010. gadā, un aptuveni 50 % no tiem ieteikumiem/ierosinājumiem, kas izriet no 2005. gada INSARR. Visu korektīvo darbību īstenošana tiks pabeigta 2012. gadā. Pēc kodolkatastrofas Japānas pilsētā Fukušimā 2011. gada martā HFR un pārējās kodoliekārtas Petenas kodolobjektā tika pakļautas noturības testiem. Rezultāti liecina, ka kodoliekārtas atbilst visām ar drošību saistītajām licencēšanas prasībām un ka tās spēj izturēt arī dažādus ārkārtējus laika apstākļus, tostarp plūdus, zemestrīces un abus vienlaikus. Noturības testi parādīja arī, ka kodoliekārtu izturīgumu un to drošības rezervi var pietiekami vienkārši paaugstināt, veicot vairākus papildu pasākumus, piemēram, šādās jomās: papildu mobilas iekārtas, konstrukciju pastiprināšana, jaunu procedūru izstrāde u. c. Šie pasākumi patlaban tiek īstenoti. 2011. gadā HFR darbojās 290 dienas. Šāds rādītājs atbilst 99,22 % faktiskai pieejamībai salīdzinājumā ar sākotnējo ekspluatācijas plānu. Iekārtas nominālā jauda bija 45 MW, un kopējais saražotās enerģijas apjoms bija 13 008 MWd, patērējot aptuveni 16,24 kg U‑235 kodoldegvielas. 2011. gada pirmajā ceturksnī pēdējie 18 izlietotie augsti bagātināta urāna (HEU) degvielas elementi CASTOR MTR2 konteinerā tika pārvesti uz Nīderlandes Radioaktīvo atkritumu centrālās organizācijas (COVRA) glabāšanas vietu (HABOG). Uzturēšanas darbībās ietilpa preventīvā, korektīvā un kārtējā visu sistēmu, struktūru un komponentu apkope, ko īstenoja nolūkā nodrošināt HFR drošu un stabilu darbību. Saskaņā ar periodiski izsniedzamo licenci bija jāveic noplūžu tests (0,5 bar pārspiediens – ilgums 48 stundas), un tika veiktas vairākas modifikācijas (LOCA 4, 5 un 6). Visas modifikācijas tika īstenotas pēc iekārtas apraksta un ekspluatācijas instrukciju pārskatīšanas un pēc sekmīgas nodošanas ekspluatācijā un testēšanas, un – attiecīgos gadījumos – pēc licences apstiprinājuma saņemšanas. Nav notikuši nekādi starptautiskajā kodolnegadījumu skalā (INES) klasificējami starpgadījumi. 2. Pētniecība un izotopu ražošana 2.1. Pētniecība 2011. gadā tika veiktas šādas joprojām notiekošas zinātniskas darbības. · NeT (European Network on Neutron Techniques Standardisation for Structural Integrity) pārvaldība. Galvenās eksperimentālās darbības 2011. gadā bija saistītas ar neliela leņķa izkliedes pētījumiem materiālu novecošanās procesos. · Neitronu difrakcijas pētījumi niķeļa sakausējumos. · Degvielas apstarošanas eksperimenti kodolatkritumu radiotoksiskuma samazināšanai, kas saistīti ar mazāksvarīgo aktinoīdu transmutācijas tehnoloģiskajiem jautājumiem (t. i., skaldproduktu saglabāšanas spējas, bezputekļu process, uzpūšanās hēlija izdalīšanās procesā). · Eksperimenti, lai pētītu, kā apstarošanas laikā degradējas reaktora konstrukciju materiāli (grafīts, etalontēraudi, tipiski metināti savienojumi un metināti savienojumi ar augstu niķeļa saturu). · Kodoltermisko reaktoru tehnoloģija saistībā ar tādu materiālu apstarošanu un pēcapstarošanas izpēti, kas paredzēti izmantošanai ITER radiācijas aizsargapvalkā (CuCrZr). 2.2. Izotopu ražošana Pēc tam, kad iepriekšējos trīs gadus izotopi HFR tika ražoti ar pārtraukumiem, 2011. gadā to ražošana norisinājās normālā režīmā, t. i., tāpat kā laikposmā līdz 2008. gadam. Tādējādi HFR no jauna apliecināja, ka ir ļoti nozīmīgs kā lielākais medicīnas izotopu ražotājs Eiropā un viens no lielākajiem ražotājiem pasaulē. 2011. gadā atkal pieauga HFR saražoto izotopu un ar tiem saistīto pakalpojumu kopējais apjoms un vērtība. Pēc tam, kad 2010. gada septembrī tika pilnīgi pabeigti HFR remontdarbi, atsākās ar neitronu transmutāciju izmainīta silīcija (NTD) (Neutron Transmutation Doped silicon) ražošana īpašām elektronikas nozares vajadzībām. 2011. gada laikā NRG atsāka izmantot HFR ražošanas iekārtas to standarta konfigurācijā un atsāka apstarot silīcija sagataves, no kurām pēc tam ražo kvalitatīvus produktus augstsprieguma lietojumiem un cita veida īpašām vajadzībām elektronikas jomā, kur NTD silīcijs nav aizstājams ne ar ko citu. 2011. gadā NRG turpināja cieši sadarboties ar citiem medicīnas izotopu piegādātāju tīkla dalībniekiem, kā arī ar medicīnas aprindām, valdībām, Eiropas Komisiju, ESAO/NEA un SAEA. Šo darbību nolūks bija stiprināt koordinēto rīcību, kas nepieciešama, lai turpmāk mazinātu svarīgu medicīnas izotopu piegāžu apdraudējumus. 3. Finanšu ieguldījumi programmas izpildei 2011. gadā programmas izpildei no dalībvalstīm tika saņemti šādi finanšu ieguldījumi: Beļģija: EUR 400 000, Francija: EUR 300 000, Nīderlande: EUR 8 223 000. Jāatzīmē, ka šie ieguldījumi sedz izdevumus saskaņā ar Padomes Lēmuma 2009/410/Euratom II pielikumu. Šīs summas ir aprēķinātas tā, lai segtu prognozētās izmaksas reaktora ekspluatācijai 2011. gadā, ņemot vērā komerciālo ieņēmumu sagaidāmo līmeni. Komisija nekādā gadījumā nesedz nekādu ekspluatācijas izmaksu deficītu, tostarp nekādas iespējamas uzturēšanas vai remonta izmaksas. Komisija 2011. gadā no papildu programmas saņēma EUR 800 000 kā iemaksu ekspluatācijas izbeigšanas fondā. Šī summa, kā arī citi Komisijai radušies izdevumi (piemēram, tiešie personāla izdevumi, komunālo pakalpojumu izdevumi, izlietotās kodoldegvielas apsaimniekošanas izdevumi) – kopā EUR 5 597 000 – tika segti no papildu programmas budžeta. Visi HFR ekspluatācijas rezultāti 2011. gadā ir sīkāk izklāstīti pievienotajā Komisijas dienestu darba dokumentā. [1] 1967. gada 20. jūnijā JRC un Stichting Energieonderzoek Centrum Nederland, turpmāk “ECN” (toreiz saukts par Stichting Reactor Centrum Nederland jeb “RCN”), noslēdza Sadarbības līgumu Nr. 054-68-1 PET N par HFR operatīvo pārvaldību JRC objektā.